KOMISSION ASETUS (EU) 2019/88,

annettu 18 päivänä tammikuuta 2019,

Euroopan parlamentin ja neuvoston asetuksen (EY) N:o 396/2005 liitteen II muuttamisesta siltä osin kuin on kyse asetamipridin jäämien enimmäismääristä tietyissä tuotteissa

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan,

sekä katsoo seuraavaa:

(1) Asetamipridin jäämien enimmäismäärät vahvistettiin asetuksen (EY) N:o 396/2005 liitteessä II.

(2) Asetamipridi-tehoainetta sisältävän kasvinsuojeluaineen käyttöä syötäviksi tarkoitettuihin oliiveihin ja öljyoliiveihin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus jäämien voimassa olevien enimmäismäärien muuttamiseksi.

(3) Tällainen hakemus tehtiin myös asetamipridin käytöstä ohraan ja kauraan.

(4) Asianomaiset jäsenvaltiot arvioivat nämä hakemukset asetuksen (EY) N:o 396/2005 8 artiklan mukaisesti, ja arviointiraportit toimitettiin komissiolle.

(5) Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemukset ja arviointiraportit ja tarkasteli etenkin kuluttajille ja tarpeen mukaan eläimille aiheutuvia riskejä ja antoi perustellun lausunnon ehdotetuista jäämien enimmäismääristä (2). Elintarviketurvallisuusviranomainen toimitti lausunnon hakijalle, komissiolle ja jäsenvaltioille sekä julkisti sen.

(6) Elintarviketurvallisuusviranomainen totesi perustellussa lausunnossaan, että kaikki toimitettavia tietoja koskevat vaatimukset täyttyivät ja että hakijan pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineen toksikologisia ominaisuuksia koskevat uusimmat tiedot. Kaikkien tätä ainetta mahdollisesti sisältävien elintarvikkeiden kulutuksesta johtuva elinikäinen altistuminen tälle aineelle taikka asianomaisten tuotteiden suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päiväsaanti tai akuutin altistumisen viiteannos olisivat vaarassa ylittyä.

(7) Osana Euroopan parlamentin ja neuvoston asetuksen (EY) N:o 1107/2009 (3) mukaista asetamipridi-tehoaineen uusimisen hyväksymismenettelyä elintarviketurvallisuusviranomainen toimitti kyseistä tehoainetta sisältävien torjunta-aineiden riskinarviointia koskevaa vertaisarviointia käsittelevän päätelmänsä (4), jossa se ehdotti uusia toksikologisia tutkittavia ominaisuuksia. Pysyvä kasvi-, eläin-, elintarvike- ja rehukomitea hyväksyi nämä tutkittavat ominaisuudet 13 päivänä joulukuuta 2017 (5).

(8) Komissio pyysi asetuksen (EY) N:o 396/2005 43 artiklan mukaisesti elintarviketurvallisuusviranomaista arvioimaan niitä riskejä, joita asetamipridin nykyisistä jäämien enimmäismääristä saattaa aiheutua kuluttajille akuutin altistumisen viiteannoksen alentumisen vuoksi.

(9) Elintarviketurvallisuusviranomainen totesi perustellussa lausunnossaan (6), että kuluttajien saantiarvoihin liittyy huolenaiheita omenoiden, päärynöiden, persikoiden, keräkaalien, kiinankaalien, lehtikaalien, lehtisalaattien, leveälehtisten siloendiivien, pinaattien, vihannesportulakkojen, juurikkaiden/ruotimangoldien ja sellerien osalta. Jäsenvaltioita pyydettiin raportoimaan mahdollisista vaihtoehtoisista hyvistä maatalouskäytännöistä, joista ei aiheutuisi kuluttajille sellaista riskiä, jota ei voida hyväksyä. Jäsenvaltiot kartoittivat vaihtoehtoisia hyviä maatalouskäytäntöjä kaikille muille asianomaisille tuotteille, paitsi kiinankaaleille, lehtikaaleille ja sellereille, joiden jäämien enimmäismäärät olisi vahvistettava asianmukaisen määritysrajan tasolle.

(10) Elintarviketurvallisuusviranomainen katsoi, että tiettyjä leveälehtisiin siloendiiveihin liittyviä tietoja ei ollut saatavilla ja että riskinhallinnasta vastaavien tahojen on jatkettava asian tarkastelua. Koska vaihtoehtoisiin hyviin maatalouskäytäntöihin liittyvää kuluttajiin kohdistuvaa riskiä ei ole, jäämien enimmäismäärä olisi kyseisen tuotteen osalta vahvistettava elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseistä jäämien enimmäismäärää tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.

(11) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(12) Sen vuoksi asetusta (EY) N:o 396/2005 olisi muutettava.

(13) Olisi sallittava kohtuullinen siirtymäaika ennen muutettujen jäämien enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(14) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 396/2005 liite II tämän asetuksen liitteen mukaisesti.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 13 päivästä elokuuta 2019. Öljyoliiveissa, syötäviksi tarkoitetuissa oliiveissa, ohrassa ja kaurassa tapahtuvan asetamipridin käytön osalta sitä kuitenkin sovelletaan 13 päivästä helmikuuta 2019.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä tammikuuta 2019. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) Elintarviketurvallisuusviranomaisen tieteelliset raportit ovat saatavilla verkossa: http://www.efsa.europa.eu:

Reasoned opinion on the focussed assessment of certain existing MRLs of concern for acetamiprid and modification of the existing MRLs for table olives, olives for oil production, barley and oats. EFSA Journal 2018;16(5):5262.

(3) Euroopan parlamentin ja neuvoston asetus (EY) N:o 1107/2009, annettu 21 päivänä lokakuuta 2009, kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta (EUVL L 309, 24.11.2009, s. 1).

(4) Conclusion on the peer review of the pesticide risk assessment of the active substance acetamiprid. EFSA Journal 2016;14(11):4610.

(5) Review report for the active substance acetamiprid (SANTE/10502/2017 Rev. 4).

(6) Reasoned opinion on the focussed assessment of certain existing MRLs of concern for acetamiprid and modification of the existing MRLs for table olives, olives for oil production, barley and oats. EFSA Journal 2018;16(5):5262.